Alexander episcopus, servus servorum Dei, dilecto filio abbati monasterii Sancti Martini extra muros Eduenses salutem et apostolicam benedictionem. Hiis que pro statu prospero personarum ecclesiasticarum, presertim in dignitatibus in cathedralibus ecclesiis constitutarum, provide facta sunt, ut illibata consistant, libenter cum petitur à nobis adicimus confirmacionis apostolice firmitatem. Sane exhibita nobis nuper pro parte dilecti filii Gaufridi de Thoiseyo, decani majoris ecclesie Eduensis, petitio continebat quod olim venerabilis frater noster Milo, episcopus Eduensis, provide attendens quod decanatus ejusdem ecclesie, qui est major dignitas post pontificalem, in eadem ecclesia erat adeo exiliter dotatus quod decanus ipsius ecclesie existens pro tempore de fructibus, redditibus et proventibus ipsius decanatus juxta ejusdem status decenciam congrue sustentari et racione dicti decanatus incombencia sibi onera supportare non valebat, quodque eidem decano, racione dicti decanatus, solum una prebenda canonicalis ejusdem ecclesie competebat de qua ipse, nisi in eadem ecclesia personaliter resideret et interesset horis canonicis, diurnis pariter et nocturnis, nichil perciperet, ac volens propterea super hoc decano ipsius ecclesie, qui esset pro tempore, ut decencius vivere et onera hujusmodi commodius supportare valeret, de alicujus subvencionis auxilio providere, parrochialem ecclesiam sancti Johannis in Grota Eduensis, de qua decanus prefatus et dilecti filii capitulum Eduense jus patronatus communiter habent, cum omnibus juribus et pertinenciis suis eidem decanatui, ad id eorumdem capituli accedente consensu, auctoritate ordinaria in perpetuum incorporavit, annexuit et univit ita quod, cedente vel decedente rectore ipsius parrochialis ecclesie qui tunc erat vel alias ecclesiam ipsam quomodolibet dimittente, liceret decano qui tunc erat et successoribus suis decanis ejusdem majoris ecclesie qui tunc essent ipsius parrochialis ecclesie corporalem possessionem apprehendere et perpetuo retinere ac fructus, redditus et proventus ipsius parrochialis ecclesie in suos et ejusdem decanatus usus et onerum supportacionem convertere curamque animarum parrochianorum et regimen ipsius parrochialis ecclesie in spiritualibus et temporalibus exercere; quodque postquam unio hujusmodi sortita esset effectum, certa unio de nonnullis juribus, redditibus et obvencionibus ac possessionibus parrochialis ecclesie de Sampigneyo, Eduensis diocesis, olim cum ipsa ecclesia de Sampigneyo in redditibus et proventibus hujusmodi fecundius habundaret, eidem decanatui facta penitus expiraret ac una redditus obvenciones et possessiones hujusmodi ad ipsam ecclesiam de Sampigneyo propter ipsius urgentem gravem necessitatem reverterentur, prout in quibusdam autenticis litteris inde confectis episcopi et capituli predictorum sigillis munitis dicitur plenius contineri, quare pro parte dicti Gaufridi decani nobis fuit humiliter supplicatum ut unioni, annexioni, incorporacioni et ordinacioni hujusmodi robur confirmacionis adicere de benignitate apostolica mandaremus; Nos igitur, supplicacionibus hujusmodi inclinati, discrecioni tue, de qua in hiis et aliis plenam in Domino fiduciam obtinemus, per apostolica scripta mandamus quatenus de premissis auctoritate nostra te informes et, si per informacionem hujusmodi ita esse repereris, unionem, annexionem et ordinacionem prefatas auctoritate apostolica confirmes. Datum Pisis VIIII kal. novembris, pontificatus nostri anno primo.